**METODOLOGIA DE SELECȚIE A GRUPULUI ȚINTĂ ÎN PROIECTUL**

**POCU/993/6/13/153310 „Dezvoltarea competențelor de cercetare avansată şi aplicată în logica STEAM + Health”**

**Date de identificare**

**Solicitant – Universitatea Babeș-Bolyai**

**Parteneri - (P1) Academia Națională de Informații „Mihai Viteazul”**

**(P2) Universitatea „Lucian Blaga” din Sibiu**

**(P3) Academia Română**

**(P4) Universitatea de Științe Agricole și Medicină Veterinară din Cluj‐Napoca**

Prezenta metodologie stabilește modalitatea de selecție a Grupului țintă (GT) în cadrul proiectului și acordarea sprijinului financiar către studenții doctoranzi și cercetătorii postdoctorali în vederea participării la activitățile proiectului, în principal la programul de cercetare aplicativă în cadrul parteneriatelor nou înființate/dezvoltate cu sectorul privat/actori din domeniul cercetării/inovării, cu scopul dezvoltării de competențe de cercetare avansată prin facilitarea de oportunități de colaborare și interactiune în rețea, acordarea de sprijin financiar pentru participarea la manifestări științifice și diseminarea rezultatelor cercetării.

Proiectul este implementat în Regiunea de Dezvoltare Nord-Vest, dar cu posibilitatea atragerii în grupul țintă și a participanților din celelalte regiuni de dezvoltare, cu excepția Regiunii București – Ilfov.

Prezentul proiect contribuie la îndeplinirea mai multor obiective strategice ale UBB și ale partenerilor, expres menționate în documente (de ex. Cartele universitare, Regulamente, Strategii) legate de: misiune, educație, relația cu societatea și implicarea în comunitate.

**Obiectivul general**

Obiectivul general al proiectului îl reprezintă creșterea numărului absolvenților de învățământ terțiar universitar care își găsesc un loc de muncă. Astfel, cel puțin 30% dintre membrii grupului țintă vor face dovada angajării sau a promovării, ca urmare a accesului la activitățile de învățare facilitat prin parteneriatul propus de acest proiect. Creșterea gradului de angajabilitate va fi asigurată și prin înscrierea temelor de cercetare ale doctoranzilor și cercetătorilor postdoctorali într-un sector economic cu potențial competitiv, conform SNC, și într-unul dintre domeniile de specializare inteligentă, conform SNCDI.

Programele de studii doctorale și postdoctorale avansate propuse au fost elaborate în așa fel încât să fie relevante pentru piața muncii și să asigure tranziția spre un loc de muncă.

Proiectul are ca grup țintă un număr de 86 de studenți doctorali și 30 de cercetători postdoctorali proveniți de la instituțiile de învățământ superior partenere în proiect.

**Obiectivele specifice**

1. Furnizarea de oportunități de cercetare aplicativă pe o perioada de 12 luni consecutive în colaborare cu mediul de afaceri / institute de cercetare pentru 116 persoane din grupul țintă, în vederea finalizării studiilor doctorale / postdoctorale și a facilitării tranziției spre piața muncii.
2. Dezvoltarea de competențe de cercetare avansată pentru 116 persoane pe o perioadă de 12 luni consecutive, prin oferirea a șase module de formare de competențe transversale care să sprijine cercetarea specifică a fiecărui membru al grupului țintă, în vederea finalizării studiilor doctorale / postdoctorale și a facilitării tranziției spre piața muncii.
3. Furnizarea de oportunități de colaborare și interacțiune în rețea pentru 116 persoane din grupul țintă, în vederea creșterii gradului de internaționalizare, a finalizării studiilor doctorale / postdoctorale și a facilitării tranziției spre piața muncii.
4. Acordarea de sprijin financiar pe o perioadă de 12 luni consecutive pentru un număr de 116 doctoranzi și cercetători postdoctorali, în vederea sprijinirii acestora pentru finalizarea studiilor și facilitarea accesului pe piața muncii.

**Indicatori asumați**

|  |  |  |
| --- | --- | --- |
| Nr. crt. | **Denumire indicator** | **Valoare țintă** |
|  | Cursanți/Studenți/Cercetători etc. care îşi găsesc un loc de muncă,  la încetarea calității de participant (4S116) | 35 |
|  | Cursanți/Studenți/Cercetători etc. care urmează studii/cursuri de formare la încetarea calității de participant (4S117) | 35 |
|  | Studenți etc. care au obținut titlul ştiințific de doctor urmare a sprijinului primit (4S118) | 48 |
|  | Cercetători care au finalizat programe postdoctorale urmare a sprijinului primit (4S119) | 24 |

**Perioada de desfășurare**

Perioada de implementare a proiectului este de 18 luni (respectiv 01.06.2022 – 30.11.2023).

**Descrierea grupului țintă**

Grupul țintă al proiectului va fi format din 116 participanți (86 doctoranzi și 30 cercetători postdoctorali) și va fi selectat conform prezentei metodologii.

Strategia de recrutare a grupului țintă a fost stabilită în faza de elaborare a proiectului și se referă la doctoranzii înscriși în cadrul programului de studii universitare de doctorat la Universitatea Babeș-Bolyai (UBB), Academia Națională de Informații „Mihai Viteazul” (ANIMV), Universitatea „Lucian Blaga” din Sibiu (ULB) și Universitatea de Științe Agricole și Medicină Veterinară din Cluj-Napoca (USAMV), precum și la cercetătorii postdoctorali înscriși în programul UBB. Parteneriatul constituit în cadrul proiectului va contribui la atragerea și menținerea grupului țintă propus.

Orientativ, proveniența instituțională a GT este următoarea: UBB, aproximativ 42 de studenți doctoranzi, ANIMV, aproximativ 5 studenți doctoranzi, ULB, aproximativ 30 de studenți doctoranzi și USAMV, aproximativ 10 studenți doctoranzi. Având în vedere că doar solicitantul (UBB) este organizator de programe de cercetare postdoctorală, toți cei 30 de cercetători postdoctoranzi selectați în proiect vor fi înscriși la UBB.

Stimularea implicării participanților în programul de cercetare aplicativă, corelat cu tematica studiilor doctorale/postdoctorale realizate, organizat la agenți economici/parteneri relevanți, și în programul de formare de competențe de cercetare avansată în legatură cu tema studiilor doctorale/postdoctorale, se va concretiza prin acordarea unei burse lunare condiționate de participarea la activitățile proiectului și la îndeplinirea sarcinilor și obligațiilor conform metodologiilor de desfășurare a activităților care vor fi elaborate în etapa de implementare a proiectului.

Tot pentru stimularea GT, în vederea atingerii indicatorilor asumați prin cererea de finanțare, se va acorda posibilitatea de premiere. Participarea la activitățile proiectului și realizarea sarcinilor/obligațiilor asumate vor fi monitorizate atât din punct de vedere al prezenței, cât și din perspectivă științifică și a însușirii competențelor.

Sprijinul individual acordat GT se va realiza pentru doctoranzi doar pe durata ultimului an de studii al programului doctoral (maximum 12 luni consecutive), iar sprijinul individual acordat cercetătorilor postdoctorali se va realiza pe o durată de maximum 12 luni consecutive a programului de studii postdoctorale.

Prezenta metodologie detaliază și aspectele legate de evitarea dublei finanțări, astfel că GT selectat va fi obligat să renunțe la bursa acordată de la bugetul de stat pentru a beneficia de bursa finanțată din bugetul proiectului, iar doctoranzii și cercetătorii postdoctorali care au beneficiat de burse în cadrul altor proiecte finanțate din POCU nu pot beneficia ca GT de același tip de bursă, în cadrul prezentului proiect.[[1]](#footnote-1)

De asemenea, se va ține cont de faptul că nu sunt eligibili doctoranzii aflați în perioada de grație sau cei reînmatriculați.

Acordarea sprijinului doctoranzilor și cercetătorilor postdoctorali din GT se va realiza în baza unui contract, fiind condiționată de participarea la un program de cercetare cu componentă aplicativă, corelat cu tema studiilor doctorale/postdoctorale realizate, organizat la agenți economici/parteneri relevanți în domeniu, și de frecventarea unui program de formare de competențe de cercetare avansată în legatură cu tema studiilor doctorale/postdoctorale realizate.

În contractele de studii (sau în anexele acestora) încheiate cu doctoranzii/cercetătorii postdoctorali vor fi introduse prevederi clare cu privire la obligativitatea realizării indicatorilor de program POCU 2014-2020 și la alte obligații și condiții din GSCS:

* doctoranzii și cercetătorii postdoctorali care la dobândirea calității de participanți nu au un loc de muncă vor face dovada angajării în termen de patru săptămâni de la încetarea calității de participant
* doctoranzii/cercetătorii postdoctorali vor face dovada faptului că urmează studii/cursuri de formare, în sprijinul valorizării rezultatelor studiilor doctorale/postdoctorale, în maximum patru săptămâni de la încetarea calității de participant
* doctoranzii/ cercetătorii postdoctorali din grupul țintă vor obține titlul științific de doctor și, respectiv, vor finaliza programul postdoctoral nu mai târziu de 30 octombrie 2023
* cercetătorii postdoctorali vor publica minimum un articol într-o revista indexată BDI în perioada participării la activitățile proiectului.

Selecția se va organiza ținând cont de principiile orizontale asumate prin proiect, respectiv egalitatea de șanse, nediscriminarea, accesibilitatea pentru persoanele cu dizabilități, egalitatea de gen, transparența în procesul de selecție etc.

Proiectul va include domeniile de specializare inteligentă: Bioeconomie; TIC, Spațiu și securitate; Energie, mediu și schimbări climatice; Eco-nanotehnologii și materiale avansate; Sănătate.

Competiția se organizează pe școli doctorale, iar numărul de locuri pentru doctoranzi și cercetători postdoctorali se alocă pe școlile doctorale eligibile în cadrul proiectului. În cazul în care locurile unei școli doctorale nu se vor ocupa, locurile rămase libere vor fi realocate altei/altor școli doctorale.

Se va avea în vedere ca minimum 30% din grupul țintă, adică 33 persoane, să provină din grupuri/categorii vulnerabile. În cazul în care locurile nu se vor ocupa, acestea vor fi realocate.

**Beneficii**

Grupul țintă va beneficia de:

* bursă lunară: de 1979 de lei pentru doctoranzi și de 2969 de lei pentru cercetătorii postdoctorali
* sprijin financiar pentru achitarea taxelor de participare la conferințe – pentru doctoranzi
* sprijin financiar pentru achitarea taxelor de publicare articole – pentru cercetătorii postdoctorali
* oportunitatea participării la un program de cercetare aplicată timp de 12 luni consecutive
* participarea lunară la cursuri online pentru dezvoltarea competențelor de cercetare avansată
* oportunitatea participării la evenimentele/activități în rețea dedicate GT (dezbateri, schimb de bune practici etc.)
* posibilitatea de a obține premii pentru cercetare în cuantum de 4000 de lei pentru primii 47 de doctoranzi care își susțin public teza de doctorat, nu mai târziu de 30.10.2023[[2]](#footnote-2)
* posibilitatea de a obține premii în cuantum de 4000 de lei pentru primii 24 de cercetători postdoctorali care finalizează programul de cercetare postdoctorală, nu mai târziu de 30.10.2023[[3]](#footnote-3)
* acces gratuit la infrastructura modernă de cercetare

**Obligații**

* participarea lunară la programul de cercetare aplicativă cu o durată de 12 luni consecutive
* participarea lunară la modulele online pentru dezvoltarea competențelor de cercetare avansată
* participarea la evenimentele/activitățile în rețea dedicate GT (dezbateri, schimb de bune practici etc.)
* publicarea a minimum unui articol, pentru cercetătorii postdoctorali
* participarea la o dezbatere științifică

**Condiții de eligibilitate**

Participanții vor fi selectați din rândul studenților doctoranzi și a cercetătorilor postdoctorali din domeniile în care entitățile care compun parteneriatul dețin conducere de doctorat, în corelare cu domeniile de specializare inteligentă prevăzute de OM MEN nr. 5376/2017. Pentru a participa la procesul de selecție, doctoranzii și cercetătorii postdoctorali interesați trebuie să îndeplinească CUMULATIV următoarele condiții de eligibilitate:

* să fie cetățeni UE cu domiciliul sau reședința legală în România, într-una dintre cele șapte regiuni de dezvoltare vizate de proiect (Nord-Est, Nord-Vest, Vest, Sud-Vest Oltenia, Centru, Sud-Est, Sud-Muntenia)
* doctoranzii să demonstreze calitatea de studenți doctoranzi cu adeverință de înmatriculare la studii universitare de doctorat. Aceștia trebuie să își înscrie temele de cercetare într-unul dintre domeniile prioritare ale Strategiei Naționale de Competitivitate 2014-2020, respectiv în domeniile de specializare inteligentă, identificate pe baza potențialului lor științific și comercial, prevăzute în Strategia Națională de Cercetare, Dezvoltare și Inovare 2014–2020, la una dintre instituțiile partenere din cadrul proiectului (UBB, ANIMV, ULB, USAMV)
* să fie înmatriculați în ultimul an al programului de studii doctorale (pe locuri la buget sau cu taxă)[[4]](#footnote-4)
* cercetătorii postdoctorali vor putea fi selectați ca grup țintă dacă dețin titlul științific de doctor, obținut în România sau în străinătate, cu cel mult cinci ani înainte de admiterea la programul postdoctoral și dacă **sunt cercetători postdoctorali** la Universitatea Babeș-Bolyai [[5]](#footnote-5)

**Organizarea și desfășurarea procesului de selecție și validare a grupului țintă**

* **Calendar orientativ**

|  |  |
| --- | --- |
| Deschiderea competiției de selecție | 15.06.2022 |
| Înscrierea candidaților | 15.06.2022 – 31.07.2022 |
| Organizarea interviului | 22.08.2022-26.08.2022 |
| Contestații | 29.08.2022-30.08.2022 |
| Soluționarea contestațiilor | 31.08.2022 |
| Publicarea rezultatelor finale | 01.09.2022 |

* **Conținutul dosarului**

Dosarul de admitere va cuprinde următoarele:

* + Fişa de înscriere (formular tip, Anexa 1)
  + Cartea de identitate (copie)
  + Diploma de licență (copie)
* Diploma de master sau echivalentă a acesteia (copie)
* Adeverință care să dovedească calitatea de doctorand sau cercetător postdoctoral
* !!! Pentru cercetătorii postdoctorali - Diplomă de doctor sau Ordin de Ministru

o Curriculum vitae (Europass)

o Declarație evitare dublă finanțare (Anexa 2)

o Declarație acord prelucrarea datelor cu caracter personal (Anexa 3)

o Raport de autoevaluare – pe baza căruia va fi evaluată performanța științifică. Acesta va conține lucrările publicate, participările la conferințe și la proiecte de cercetare (Anexa 4)

o Plan de valorificare a rezultatelor cercetării - pe baza căruia va fi evaluat potențialul de inovare și caracterul aplicativ al cercetării.

Acesta va descrie modul de valorificare a rezultatelor cercetării prin integrarea acestora în produse/metode/servicii cu aplicabilitate în economie sau mediul social (Anexa 5).

Notă: Conformitatea cu originalul (pentru diplome) se va realiza la depunerea dosarului de competiție, cu prezentarea documentelor originale.

Dosarul de admitere se va completa cu documentele mai sus menționate și se va transmite fizic la adresa menționată în anunțul de selecție al fiecărui partener, conform calendarului de depunere și selecție a grupului țintă.

* **Selecția se va realiza competitiv, astfel:**

|  |  |  |  |  |
| --- | --- | --- | --- | --- |
| **Etape** | **Tip de evaluare** | **Evaluare** | **Tip componentă** | **Pondere** |
| **Etapa I** | **Raport de autoevaluare** | Se va evalua activitatea științifică (aptitudinile de cercetare, tema de cercetare, potențialul științific) pe baza unei grile de evaluare (Anexa 4) | componenta științifică | **40%** |
| **Etapa II** | **Interviu** | Se va evalua potențialul de inovare și caracterul aplicativ al cercetării (valorificarea cercetării prin integrarea acesteia în produse/metode/servicii cu aplicabilitate în economie sau mediul social) (Anexa 5) | componenta inovativă și aplicativă a cercetării | **60%** |

* **Modalitatea de selecție**
* Evaluarea candidaților de către comisia de evaluare prin completarea fișei de evaluare;
* Ierarhizarea candidaților pe baza punctajului total obţinut în urma aplicării criteriilor de selecţie;
* În cazul obţinerii unor punctaje egale după evaluarea pe baza criteriilor de selecţie, departajarea se va realiza folosind următoarele criterii, în ordinea de mai jos:

1. număr de participări la proiecte de cercetare (competiții la nivel național sau internațional),
2. număr de publicații în reviste BDI,
3. număr de participări la conferințe internaționale, cu prezentare.

Se vor considera admiși în proiect un număr de studenţi doctoranzi / cercetători postdoctorali egal cu numărul de locuri disponibile;

* Lista finală va fi afişată la un loc vizibil şi pe pagina web a instituțiilor participante.
* Termenul de depunere a contestaţiilor este de 48 de ore, iar soluţionarea acestora se va realiza în 24 de ore.
* **Evaluarea candidaților**

Comisia de evaluare/selecție pentru fiecare partener va fi formată din trei membri – un membru din partea echipei de proiect și două cadre didactice, care vor evalua potențialul științific, potențialul de inovare și caracterul aplicativ al cercetării, stadiul cercetării, posibilitatea ca cercetarea să se finalizeze prin susținerea publică a tezei de doctorat și obținerea titlului de doctor/finalizarea cercetării postdoctorale până la 30 octombrie 2023.

**Locuri alocate**

Locurile sunt alocate pe școli doctorale, drept urmare și clasamentele se vor întocmi la nivelul fiecărei școli doctorale. Fiecare școală doctorală va obține minimum un loc pentru fiecare categorie de grup țintă.

**Semnarea contractului**

Selecția GT se va finaliza prin stabilirea listei finale cu participanții care urmează să fie incluși în GT al proiectului și care vor fi repartizați în cadrul celor șase programe de cercetare aplicativă.

Contractul va fi documentul care va reglementa activitatea persoanelor din GT în cadrul proiectului (atât în perioada de implementare, cât și în perioada de sustenabilitate) și va avea în vedere drepturile și obligațiile bursierului, inclusiv indicatorii minimali de performanță care vor trebui atinși.

1. Doctoranzii care au primit bursă în proiecte POCU nu pot fi selectați în cadrul prezentului apel ca grup țintă doctoranzi, dar vor putea fi selectați ca grup țintă cercetători postdoctorali. [↑](#footnote-ref-1)
2. În baza prezentării unui document justificativ de susținere a tezei de doctorat (proces-verbal, dovadă finalizare, ordin de ministru, diplomă etc.) [↑](#footnote-ref-2)
3. În baza prezentării unui document justificativ de încheiere a programului de studii postdoctorale (proces-verbal, dovadă finalizare, diplomă etc.) [↑](#footnote-ref-3)
4. În cazul în care doctoranzii beneficiază de prelungire a studiilor de doctorat, cu 1 – 2 ani, conform legii, ultimul an de studiu pentru care se poate furniza în proiect sprijinul pentru studenții doctoranzi se modifică corespunzător. Contractul se va semna doar cu doctoranzii care vor fi în ultimul an de studii doctorale începând cu 01.10.2022, sau în ultimul an de prelungire. [↑](#footnote-ref-4)
5. La data selecției ca grup țintă, cercetătorii care au obținut titlul științific de doctor în străinătate trebuie să facă dovada echivalării acestuia în România, conform legislației naționale în vigoare [↑](#footnote-ref-5)